कभी-कभी अच्छाई और नेकी बड़े उद्देश्य में बाधा बन सकती है
इस शनिवार को साउथ मुंबई में रहने वाले मेरे एक दोस्त का फोन आया, उसकी आवाज में बेचैनी थी। उसने पूछा कि तुम कितनी देर में एक्सप्रेसवे पहुंच सकते हो? मैंने कहा, वो पास में है, शायद 20 मिनट में। N. Raghuraman's Column - Sometimes goodness and goodness can be a hindrance to a greater cause
इस शनिवार को साउथ मुंबई में रहने वाले मेरे एक दोस्त का फोन आया, उसकी आवाज में बेचैनी थी। उसने पूछा कि तुम कितनी देर में एक्सप्रेसवे पहुंच सकते हो? मैंने कहा, वो पास में है, शायद 20 मिनट में। उसका अगला सवाल था कि क्या तुम अभी निकल सकते हो?
मैंने कहा, ‘हां, पर हुआ क्या?’ उसने कहा, ‘समय मत गंवाओ, तुरंत निकलो और गाड़ी में बैठते ही फोन करो, तब सारी बात बता दूंगा।’ मुझे समझ आ गया था कि कोई बड़ी दिक्कत है, इसलिए मैंने एक शब्द नहीं कहा। मैंने चार्जर और पर्स उठाया और निकल गया। 
उसके बाद क्या हुआ, ये बताने से पहले मुंबई को जोड़ने वाले चार मार्ग के बारे में बताता हूं, एक है फ्रीवे, बाकी दो वेस्टर्न व ईस्टर्न हाइवेज़ और चौथा एक्सप्रेसवे, जो इरशालवाड़ी से जाता है, जहां बीते हफ्ते भीषण भूस्खलन हुआ और रविवार तक की स्थिति में 78 लोग लापता हैं और मृतकों की संख्या बढ़कर 27 हो गई है। एक हफ्ते हुई भारी बारिश से भूस्खलन हुआ था।
कुछ ग्रामीणों का मानना है कि मृतक 100 तक हो सकते हैं। यहां से दिल दहलाने वाली कहानियां सामने आ रही हैं, 9 साल का वसंत पिकड बोर्डिंग स्कूल में था और 12 सदस्यों का उसका पूरा परिवार अभी भी मलबे में दबा है, जिनके बचने की संभावना कम ही है। आज राज्य सरकार देखेगी कि खोज अभियान जारी रखें या बंद करें। 
खुशकिस्मती से मैं छह मिनट में ईस्टर्न हाईवे पहुंच गया और अगले दस मिनट में एक्सप्रेसवे पहुंचने वाला था। तब दोस्त ने फोन करके बताया कि उसका बेटा कॉलेज के चार दोस्तों के साथ भूस्खलन वाले इलाके में लोगों की मदद के लिए कपड़े, खाने-पीने का सामान लेकर निकला है। कार से गया बेटा फोन भूल गया था और उसके पास बेटे के दोस्तों के नंबर भी नहीं थे। जब तक मैं एक्सप्रेसवे पहुंचा, किसी तरह से उसका बच्चों से संपर्क हो गया और उनसे कहा कि जब तक वो वहां आ रहा है, वे लोग एक्सप्रेसवे की शुरुआत में बने मैक्डॉनल्ड से कुछ खा लें।
मुझसे कहा कि उनसे मिलकर उलझाए रखूं, मैंने वही किया। थोड़ी देर बाद उसके पिता कुछ एनजीओ वालों के साथ पहुंचे और बच्चों से कहा कि बांटने का सामान इन्हें दे दें। उसने इन यंग लड़कों से कहा, ‘तुम्हारे विचार नेक हैं, लेकिन हमें भीड़ जमा करके बचाव अभियान में रुकावट नहीं डालना चाहिए। हमें इससे बाहर रहना चाहिए।’ लड़कों ने चुपचाप वही किया और एक घंटे में हम लौट आए। 
पिता की नीयत साफ थी। इरशालवाड़ी में बीते बुधवार की रात, जबसे भूस्खलन हुआ है, 15 हजार से ज्यादा लोग पहुंच चुके हैं। इस भीड़ से बचाव अभियान में मुश्किलें आ रही हैं और अधिकारियों को रोक लगानी पड़ रही हैं। हालांकि अधिकारी, बचाव दल, इसमें विभिन्न एनजीओ व निजी संगठनों के कार्यकर्ता और मजदूर मिलाकर 5 हजार लोग होंगे, फिर भी 15 हजार से ज्यादा लोग बचाव कार्य देखने के लिए जुट चुके हैं।
अधिकारियों ने इसकी निंदा करते हुए इसे ‘आपदा में पर्यटन का घटियापन’ करार दिया है। कई लोग सेल्फी ले रहे हैं और चार किमी लंबे ट्रेक पर चट्‌टानों पर बैठे हैं। इरशालवाड़ी के कंट्रोल रूम को एनडीआरएफ, गैर सरकारी संगठनों व डॉक्टरों की आवाजाही को बाधित करने वालों को हटाने के लिए बार-बार घोषणाएं करनी पड़ीं। शनिवार से किसी को भी अकारण जाने की अनुमति नहीं थी। 
फंडा यह है कि बच्चों को सिखाएं कि आपके नेकदिल ख्याल और उदार कदम भी कभी-कभी बड़े उद्देश्य में बाधा बन सकते हैं और आत्ममुग्धता से परे लोग ही सेल्फी के कुछ क्षणों की परवाह किए बिना इसके बड़े परिणामों के बारे में सोच सकते हैं। 
